
Alessandro Manzoni A jegyek c. regényének angol és magyar fordítási szempontú vizsgálata

Kulcsszavak: fordítás; fordítói kreativitás; frazémák; olasz irodalom
A gyakorlott nyelvhasználónak egy adott szöveg megértése többnyire nem okoz
nehézséget, ugyanazon szöveg fordítása során viszont számos problémába ütközhet. Ezek egy
részére egyértelmű szabályokat dolgoztak ki, bizonyos esetekben viszont a fordító
kreativitásától függ, milyen megoldást választ. A dolgozat a kreatív megoldásokat vizsgálja
Alessandro Manzoni A jegyesek c. regényének angol és magyar fordításaiban, ezen belül
pedig a frazémák fordításakor megfigyelhető tendenciákat és azok eltéréseit a két célnyelv
esetében. A fordítások összehasonlításával – reményeim szerint – szemléltehető a szakma
fejlődése is, a vizsgált fordítások között ugyanis jelentős idő telt el.
A vizsgálat alapjául a regény első hat fejezetéből kigyűjtött 308 példa szolgált,
amelyeket a Klaudy – Kovács (2016) tanulmányban felvázolt tipológiák alapján soroltam
fordítói műveletekhez (behelyettesítés, részleges megfeleltetés, teljes átalakítás, generalizáció,
kompenzáció, kihagyás). A kutatás hipotézisei pedig a következőek voltak: (1) a közös
európai örökség és földrajzi közelség révén a magyar fordításban több behelyettesítés és
részleges megfeleltetés található, valamint kevesebb kihagyás; (2) a Manzoni által kitalált
frazémák miatt mindkét fordításban találhatunk számos generalizációt és/vagy szó szerinti
fordítást; (3) a nem hivatásos fordító és az angol nyelvre jellemző rövidebb, lényegre törő
mondatok miatt számos kihagyást találhatunk az angol fordításban a frazémák terén is.
Az eredmények alapján elmondható, hogy az első hipotézis beigazolódott, bár koránt
sem olyan mértékben, mint várható lett volna. A második hipotézishez több adatra lenne
szükség, hiszen az első 308 példában csekély a Manzoni által kitalált frazémák száma. A
harmadik hipotézis részben beigazolódott: valóban számos kihagyás található az angol nyelvű
szövegben, az emögött álló pontos okokat azonban nem könnyű megállapítani.



